My wingerd 2 – Liplekker
God se Wingerd - Markus 12:1-12
Blye Versekering vir 28 Mei 2019
**** Vandag se gedeelte verwys die profeet Jesaja eintlik na letterlike Israel. Ons, ek en jy is deel van geestelike Israel.
Jes. 5:1 Laat my tog sing van my Beminde; 'n lied van my Beminde oor sy wingerd! My Beminde het 'n wingerd op 'n vrugbare heuwel.
**** Jesaja rig sy lied tot die Een wat hy lief het, naamlik die Eienaar van die wingerd. Hy sê hierdie wingerd het op 'n vrugbare heuwel gestaan. Dan doen Hy moeite met hierdie wingerd. Hy spit die harde grond om, haal die klippe uit en plant die beste wingerdstok daarin. Hy het selfs 'n toring gebou vir beskerming en 'n parskuip sodat alles van die beste gehalte was en gereed was vir oes. Dan sê die profeet Hy het verwag dat dit druiwe sou dra, maar dit het wilde druiwe voortgebring
Jes.5: 2 En Hy het dit omgespit en die klippe daar uitgehaal en dit beplant met edel wingerdstokke; en Hy het 'n toring daar binne-in gebou en ook 'n parskuip daarin uitgekap; en Hy het verwag dat dit druiwe sou dra, maar dit het wilde druiwe voortgebring.
**** Het jy al hoë verwagtinge gekoester moontlik van iemand wat jy lief het. Jy doen alles binne jou vermoë, en leef met die grootste verwagting en dan die bitter teleurstelling. Jy is verslae en jy wonder waar het jy dan verkeerd gegaan. Kyk wat sê Jesaja.
**** Hoeveel keer het ek en jy al net soos Israel Hom teleur gestel. Dink aan die teleurstellings wat jy al beleef het, en weet verseker ek en jy het dit ook aan ons Meester gedoen. Daar is net een antwoord, en dit is kom ons probeer weer, kom ons reageer op Sy uitnodiging terwyl daar nog genade tyd is.
Jes.1:18 Kom nou en laat ons die saak uitmaak, sê die HERE: al was julle sondes soos skarlaken, dit sal wit word soos sneeu; al was dit rooi soos purper, dit sal word soos wol. 19.As julle gewillig is en luister, sal julle die goeie van die land eet.
Onse Vader wanneer ons lees in U woord weet ons, ons het U nodig. Ons neem vandag U uitnodiging aan en vra was ons skoon van alles wat skeiding maak tussen U en ons. Ek bid vandag vir elkeen onder die letter P op ons poslys. My Vader omstraal hulle met die lig van U teenwoordigheid en voorsien vir hulle soos U weet die beste is. In Jesus se Naam Amen.